CELEX: 52012PC0729
Language: sl
Date: 2012-12-05
Title: Predlog PRIPOROČILO SVETA o vzpostavitvi jamstva za mlade

|
			
		
		
		52012PC0729
		
			Predlog PRIPOROČILO SVETA o vzpostavitvi jamstva za mlade /* COM/2012/0729 final - 2012/0351 (NLE) */
			
				
		
		
			
			   	OBRAZLOŽITVENI
MEMORANDUM
1.           Ozadje predloga
Visoka in še
naraščajoča stopnja brezposelnosti mladih ima resne posledice za
gospodarstvo, družbo in mlade v EU.
Stopnja brezposelnosti mladih v EU je v tretjem
četrtletju leta 2012 dosegla 22,7 %, kar je dvakrat več od
stopnje brezposelnosti odraslih[1],
napovedi pa ne kažejo, da bi se gibanje lahko obrnilo. Brezposelnih je
približno 5,5 milijona mladih, več kot 7,5 milijona mladih pod 25 let
pa trenutno ni niti zaposlenih niti vključenih v izobraževanje ali usposabljanje.
Poleg neposrednih učinkov krize sta brezposelnost in
neaktivnost mladih tudi pri nižjih stopnjah dragi in škodljivi za družbo –
danes zaradi izplačanih socialnih prejemkov ter izpada dohodkov in davkov,
na dolgi rok pa zaradi dolgotrajnih negativnih učinkov na prihodnje ravni
dohodkov, prihodnja tveganja brezposelnosti, zdravstveno stanje, blaginjo in
pokojninske rezerve. Evropa si ne sme privoščiti, da bi zapravljala svoj
talent in prihodnost.
Potreba po ukrepanju in podpori mladim pri prehodu od
izobraževanja k zaposlitvi je bila ugotovljena že pred krizo. Leta 2005 se je
Svet v okviru smernic za politike zaposlovanja (2005–2008) dogovoril, da bi
morali ukrepi politike zagotoviti, da „se vsaki brezposelni osebi omogoči
nov začetek, in sicer za mlade v roku 6 mesecev po nastopu
brezposelnosti“. Svet je leta 2008 za mlade, ki prenehajo z izobraževanjem, to
obdobje skrajšal na „največ štiri mesece“. 
Ker se do leta 2010 taki ukrepi po EU še niso izvajali, sta
se Evropski parlament in Evropski mladinski forum močno zavzela za to, da
se na ravni EU vzpostavijo jamstva za mlade. 
V okviru strategije Evropa 2020 ter vodilne pobude „Mladi
in mobilnost“ je Komisija pozvala zlasti države članice, naj zagotovijo
„jamstva za mlade“ – da bodo vsi mladi v štirih mesecih po tem, ko se prenehajo
izobraževati, vključeni v zaposlitev, nadaljnje izobraževanje ali ukrepe
za aktiviranje.
V letih 2011 in 2012 so zlasti Evropski svet, Parlament in
Evropski mladinski forum k temu pozvali še večkrat, vendar brez konkretnega
uspeha.
V svežnju za zaposlovanje iz aprila 2012 je Komisija
napovedala, da bo do konca leta predlagala priporočilo Sveta glede jamstva
za mlade.
Evropski svet je 29. junija 2012 pozval države
članice, naj okrepijo prizadevanja za izboljšanje zaposlovanja mladih z
„namenom, da mladi v nekaj mesecih po tem, ko zapustijo šolo, prejmejo
kakovostno ponudbo za zaposlitev, nadaljnje izobraževanje, vajeništvo ali
pripravništvo.“ Poleg tega je sklenil, da ti ukrepi lahko dobijo podporo
Evropskega socialnega sklada (ESS) in da bi morale države članice
izkoristiti možnost financiranja subvencij za začasno zaposlovanje iz tega
sklada.
V
letnem pregledu rasti za leto 2013[2]
je Komisija poudarila, da bi morale države članice zagotoviti prehajanje
mladih od izobraževanja k zaposlitvi ter vzpostaviti in izvajati programe
jamstva za mlade, s katerimi bi zagotovile, da vsi mladi pod 25. letom v štirih
mesecih po tem, ko prenehajo z izobraževanjem ali postanejo brezposelni,
prejmejo ponudbo za zaposlitev, nadaljnje izobraževanje, vajeništvo ali
pripravništvo. Take programe lahko sofinancira Evropski socialni sklad. 
Komisija predstavlja predlog za
priporočilo Sveta, da bi zagotovila, da bi mladi v štirih mesecih po tem,
ko postanejo brezposelni ali prenehajo s formalnim izobraževanjem, prejeli
kakovostno ponudbo za zaposlitev, nadaljnje izobraževanje ali usposabljanje. V
predlogu je določeno tudi, kako bi morali biti pripravljeni programi
jamstva za mlade. Prav tako so navedene smernice na podlagi šestih sklopov –
vzpostavitev močnih partnerstev z vsemi zainteresiranimi stranmi, zgodnje
posredovanje in aktiviranje, da se prepreči, da mladi ne bi bili niti
zaposleni niti vključeni v izobraževanje ali usposabljanje, sprejemanje
podpornih ukrepov za vključevanje na trg dela, polno izkoriščanje
sredstev EU v ta namen, ocenjevanje in stalno izboljševanje programov jamstva
za mlade ter hitro izvajanje programov. V predlogu je opisano tudi, kako bo
Komisija podpirala ukrepe držav članic: z okvirom financiranja EU, izmenjavo
dobrih praks med državami članicami, spremljanjem dejavnosti držav
članic v okviru evropskega semestra in podpiranjem dejavnosti
ozaveščanja. 
Predlogu je priložen delovni dokument služb Komisije, v
katerem je podrobneje opredeljena vsebina jamstva za mlade, poleg tega pa so
obravnavana vprašanja stroškov in koristi takih programov ter opisani posamezni
elementi, potrebni za uspešnost jamstva za mlade. V prilogi k delovnemu
dokumentu služb Komisije pa so predstavljeni že sprejeti ukrepi politike za
podporo zaposlovanju mladih v 27 državah članicah in na Hrvaškem, ki
odražajo različna izhodišča teh držav pri vzpostavljanju celovitih
programov jamstva za mlade.
2.           REZULTATI POSVETOVANJ Z
ZAINTERESIRANIMI STRANMI IN OCEN UČINKA
Med danskim predsedovanjem je bila v okviru neformalnega
srečanja ministrov za zaposlovanje in socialne zadeve med 24. in 25.
aprilom 2012 v Horsensu organizirana delavnica o načinih izvajanja jamstva
za mlade. Na tem sestanku so opozorili, da bi se morale politike izobraževanja
in usposabljanja povezati s politikami zaposlovanja, da bi bilo treba
prizadevanja usmeriti na problematične skupine, tj. tiste, ki nimajo
zadosti kvalifikacij/zaključenih ravni izobraževanja, ter da bi morali
biti pristopi prilagojeni nacionalnim razmeram in posameznim težavam. Poleg
tega so poudarili, da morajo javni organi podpreti mlade, zlasti najbolj
ranljive, ter da morajo pri tem sodelovati tudi mladi, tako da sprejmejo svoje
dolžnosti in odgovornosti. Kot možen vir financiranja so opredelili Evropski
socialni sklad, zlasti glede na potrebo po izvajanju varčevalnih ukrepov
in ukrepov za konsolidacijo javnih financ.
Januarski letni vprašalnik za leto 2012 o sposobnosti
prilagajanja krizi, ki je bil poslan mreži javnih zavodov za zaposlovanje, je
vseboval modul o ukrepih, sprejetih na področju brezposelnosti mladih.
Odgovori na vprašanja so bili upoštevani pri pripravi delovnega dokumenta služb
Komisije, ki je podlaga za ta predlog. 
Junija 2012 so bili med danskim predsedovanjem v okviru
sestanka vodij javnih zavodov za zaposlovanje člani te mreže pozvani, naj
poročajo o ukrepih, namenjenih mladim, sprejetih od januarja 2012.
Svežnju za zaposlovanje je med 19. in 20. junijem 2012
sledilo posvetovanje s socialnimi partnerji o možnostih za pobudo o jamstvu za
mlade.
Na konferenci „Delovna mesta za Evropo“[3], ki je potekala med
6. in 7. septembrom 2012 v Bruslju in so se je udeležile vse zadevne
zainteresirane strani, vključno s socialnimi partnerji in mladinskimi
organizacijami, je velika večina govornikov izrazila podporo vzpostavitvi
jamstva za mlade po vsej EU in se strinjala, da je treba mladim dati možnost za
pravi začetek, zlasti v tako težkih časih.
Posvetovanje s predstavniki Evropskega mladinskega foruma
in medsektorskih organizacij socialnih partnerjev je potekalo septembra 2012. 
Službe Komisije so s socialnimi partnerji o pobudi glede
jamstva za mlade razpravljale tudi na srečanju odbora za socialni dialog
23. oktobra 2012.
3.           PRAVNI ELEMENTI PREDLOGA
Pravna podlaga: pri predlogu jamstva za mlade, pri katerem je osrednja
točka zaposlovanje (Naslov VIII PDEU), je ustrezna pravna podlaga za
sprejetje priporočila člen 292 PDEU. Pristojnost Unije na
področju politik zaposlovanja je opredeljena v Naslovu VIII PDEU, ki ne
določa posebne pravne podlage za sprejetje priporočila.
Člen 149 PDEU predvideva samo „spodbujevalne ukrepe, ki so namenjeni
spodbujanju sodelovanja med državami članicami in podpori njihovega
delovanja na področju zaposlovanja s pobudami, katerih cilj je razvijanje
izmenjave informacij in najboljše prakse“, ki niso predmet tega
priporočila.
Subsidiarnost in sorazmernost: Komisijo in vse države članice zelo skrbi
trenutni položaj mladih na trgu dela in njegovo stalno poslabševanje.
Dramatična stopnja brezposelnosti mladih vpliva na celotno Evropo: stroški
so visoki in tako bo tudi v prihodnosti. Koristi jamstva za mlade se ne
nanašajo samo na prihranke odhodkov za socialno varnost. Preprečevanje
brezposelnosti in zniževanja stopnje spretnosti bi mladim in gospodarstvu
prineslo dolgoročne koristi, saj bi omogočilo nižjo stopnjo
brezposelnosti v celotnem življenjskem ciklu, višje prihodke (in z njimi višje
prihodke od davkov in prispevkov za socialno varnost) ter manj socialnih in
zdravstvenih težav[4].
Ker večkratni pozivi Evropskega sveta in Parlamenta k
vzpostavitvi programov jamstva za mlade niso imeli želenega učinka, je
treba državam članicam izdati to priporočilo. Do zdaj je le malo
držav članic sprejelo ukrepe za izvajanje celovitega programa jamstva za
mlade.
Smernice na ravni EU o instrumentih, ki prispevajo k
učinkovitosti programov jamstva za mlade, bodo državam članicam
omogočile, da čim bolje izkoristijo kohezijska sredstva in zlasti
Evropski socialni sklad za odpravljanje brezposelnosti in neaktivnosti mladih.
V predlogu je upoštevano, da so lahko zaradi različnih
razmer v posameznih državah članicah (ali na regionalni ali lokalni ravni)
potrebni različni načini vzpostavljanja in nadaljnjega izvajanja
programa. 
4.           PRORAČUNSKE POSLEDICE 
Ni relevantno.
5.           NEOBVEZNI ELEMENTI 
Ni
relevantno.
2012/0351 (NLE)
Predlog
PRIPOROČILO SVETA
o vzpostavitvi jamstva za mlade
SVET EVROPSKE
UNIJE –
ob upoštevanju Pogodbe o
delovanju Evropske unije, zlasti člena 292 Pogodbe,
ob upoštevanju predloga
Evropske komisije,
ob upoštevanju
naslednjega:
(1)       Današnje naložbe v
človeški kapital mladih Evropejcev bodo prinesle dolgoročne koristi
in prispevale k trajnostni in vključujoči gospodarski rasti. Evropa
bo lahko v celoti izkoristila prednosti aktivne, inovativne in usposobljene
delovne sile, pri čemer se bo izognila zelo visokim stroškom, ki
nastanejo, če mladi niso niti zaposleni niti vključeni v
izobraževanje ali usposabljanje (trenutno ti stroški znašajo 1,2 % BDP[5]).
(2)       Mlade je kriza še posebej
močno prizadela. Ranljivi so iz več razlogov: so v prehodnem
življenjskem obdobju, nimajo delovnih izkušenj, njihova izobrazba ali
usposobljenost včasih ne zadostuje, pogosto imajo zagotovljeno le omejeno
socialno varnost, imajo omejen dostop do finančnih sredstev, njihovi
delovni pogoji pa so negotovi. Slabo plačilo in negotova zaposlitev
pogosteje prizadevata mlade ženske, za mlade starše, zlasti mlade matere, pa
niso zagotovljeni ustrezni ukrepi za usklajevanje poklicnega in zasebnega
življenja. Poleg tega so nekateri mladi še zlasti prikrajšani ali izpostavljeni
tveganju diskriminacije. Zato so potrebni ustrezni podporni ukrepi.
(3)       V Evropi je 7,5 milijona
mladih, ki niso niti zaposleni niti vključeni v izobraževanje ali
usposabljanje, kar je 12,9 % mladih Evropejcev (med 15. in 24. letom).
Mnogi od njih so osipniki, imajo največ nižjo sekundarno izobrazbo in
pogosto prihajajo iz migrantskih ali prikrajšanih okolij. Pojem „mladi, ki niso
niti zaposleni niti vključeni v izobraževanje ali usposabljanje,“ zajema
različne podskupine mladih z različnimi potrebami.
(4)       Od brezposelnih oseb pod 25.
letom starosti jih je 30,1 % brezposelnih več kot 12 mesecev. Poleg
tega vedno več mladih ne išče aktivno zaposlitve, zaradi česar
lahko ostanejo brez strukturne podpore, namenjene vračanju na trg dela.
Raziskave kažejo, da ima lahko brezposelnost mladih trajne posledice, kot so
povečano tveganje za brezposelnost v prihodnosti, nižja raven prihodnjega
zaslužka, izguba človeškega kapitala, medgeneracijski prenos revščine
ali manjša motivacija za ustvarjanje družine, kar prispeva k negativnim
demografskim gibanjem.
(5)       Izraz „jamstvo za mlade“ se v
tem besedilu nanaša na zagotovilo, da mladi v štirih mesecih po tem, ko
postanejo brezposelni ali prenehajo z izobraževanjem, prejmejo kakovostno
ponudbo za zaposlitev, nadaljnje izobraževanje, vajeništvo ali pripravništvo.
(6)       Jamstvo za mlade prispeva k
trem ciljem strategije Evropa 2020, in sicer, da bi moralo biti 75 % oseb
med 20. in 64. letom zaposlenih, da bi morale biti stopnje osipa pod 10 %
in da bi bilo treba vsaj 20 milijonov ljudi rešiti iz revščine in socialne
izključenosti.
(7)       Smernice za politike
zaposlovanja držav članic[6], zlasti
smernici 7 in 8, pozivajo države članice, naj spodbujajo vključevanje
mladih na trg dela in zlasti tistim, ki niso niti zaposleni niti vključeni
v izobraževanje ali usposabljanje, skupaj s socialnimi partnerji pomagajo
poiskati prvo zaposlitev in nabrati delovne izkušnje ali priložnosti za
nadaljnje izobraževanje ali usposabljanje, vključno z vajeništvi, ter se
hitro odzovejo, ko mladi postanejo brezposelni.
(8)       Že leta 2005 se je Svet v
okviru smernic za politike zaposlovanja[7] (2005–2008)
dogovoril, da „bi bilo treba vsaki brezposelni osebi omogočiti nov
začetek, in sicer za mlade v roku 6 mesecev po nastopu brezposelnosti“.
Leta 2008[8] je Svet je
to obdobje skrajšal na „največ štiri mesece“ za mlade osipnike.
(9)       V resoluciji iz leta 2010 o „spodbujanju
dostopa mladih na trg dela z okrepitvijo statusa med pripravništvom, delovno
prakso in vajeništvom“[9] je Evropski
parlament pozval Evropsko komisijo, države članice, socialne partnerje in
druge zainteresirane strani, naj podprejo nacionalne politike trga dela,
izobraževanja in usposabljanja z jamstvom za mlade. Tako bi vsi mladi v EU
imeli pravico, da v največ štirih mesecih potem, ko postanejo brezposelni,
prejmejo ponudbo za zaposlitev, vajeništvo, dodatno usposabljanje ali
kombinacijo dela in usposabljanja.
(10)     V sporočilu „Mladi in
mobilnost“ iz leta 2010 je Komisija države članice spodbudila, naj uvedejo
jamstva za mlade, vendar so se do zdaj izvajala v zelo omejenem obsegu. V tem
priporočilu je ponovno poudarjena potreba, da morajo države članice
stremeti k navedenemu cilju in pomagati pri oblikovanju, izvajanju in
ocenjevanju teh programov.
(11)     V sklepih Sveta iz junija 2011
o „spodbujanju zaposlovanja mladih za uresničitev ciljev strategije
Evropa 2020“ so države članice pozvane k hitremu ukrepanju z
zagotavljanjem ukrepov na področju nadaljnjega izobraževanja,
(pre)usposabljanja in aktiviranja mladih, ki niso niti zaposleni niti
vključeni v izobraževanje ali usposabljanje, pri čemer so zajeti tudi
osipniki. S tem bi dosegle cilj, da se te osebe v najkrajšem možnem obdobju
vrnejo v izobraževanje, usposabljanje ali na trg dela ter da se zmanjša
tveganje revščine, diskriminacije in socialne izključenosti.
(12)     Priporočilo Sveta[10]
iz junija 2011 o „politikah za zmanjševanje osipa“ se osredotoča na
razvoj z dejstvi podprtih, celovitih in medsektorskih politik, ki zajemajo
ukrepe za ponovno vključevanje ljudi, ki so opustili izobraževanje, in
krepitev povezave med sistemi izobraževanja in usposabljanja ter sektorjem
zaposlovanja.
(13)     Pri pripravi proračuna za
leto 2012 je Evropski parlament podprl ta pristop in Komisijo pozval, naj
začne izvajati pripravljalni ukrep za podporo vzpostavitvi jamstva za
mlade v državah članicah.
(14)     V svežnju za zaposlovanje „K
okrevanju s številnimi novimi delovnimi mesti“[11] je Komisija
pozvala k aktivni mobilizaciji držav članic, socialnih partnerjev in
drugih zainteresiranih strani pri odzivanju na trenutne izzive EU na
področju zaposlovanja, zlasti brezposelnosti mladih. Komisija je poudarila
velik potencial zelenega gospodarstva, zdravstva in socialnega varstva ter
sektorjev IKT za ustvarjanje delovnih mest in v ta namen izdala tri spremne
akcijske načrte za nadaljnje ukrepanje. Komisija je nato izpostavila tudi
šest obetavnih prednostnih področij za industrijske inovacije, ki
prispevajo k prehodu na nizkoogljično in z viri gospodarno gospodarstvo[12].
V svežnju za zaposlovanje je Komisija poudarila tudi, da imajo pomembno vlogo,
tudi za mlade, spodbujanje podjetniškega mišljenja, večja razpoložljivost
podpornih storitev in mikrofinanc za ustanovitev podjetja ter sheme za
pretvorbo nadomestil za brezposelnost v subvencije za ustanovitev podjetja.
Poleg tega je v svežnju predlagana uporaba subvencij za plače za
spodbujanje neto novega zaposlovanja in usmerjeno znižanje davčne
obremenitve (zlasti prispevkov delodajalcev za socialno varnost) za
povečanje zaposlovanja ter spodbujanje uravnoteženih reform nad
področju zakonodaje o varstvu zaposlitve, da bi se mladim zagotovil dostop
do kakovostnih zaposlitev.
(15)     Maja 2012 je Evropski
parlament[13] pozval
države članice k hitremu in konkretnemu ukrepanju na nacionalni ravni, da
se zagotovi, da se mladim v štirih mesecih potem, ko prenehajo z
izobraževanjem, zagotovi dostojna zaposlitev, izobraževanje ali (pre)usposabljanje.
Parlament je poudaril, da mora biti jamstvo za mlade pravno izvršljivo, da bi
dejansko izboljšalo položaj mladih, ki niso niti zaposleni niti vključeni
v izobraževanje ali usposabljanje, ter postopoma premagalo težave z
brezposelnostjo mladih v EU.
(16)     Evropski
svet je 29. junija 2012 pozval k novim prizadevanjem za izboljšanje
zaposlovanja mladih z „namenom, da mladi v nekaj mesecih po tem, ko zapustijo
šolo, prejmejo kakovostno ponudbo za zaposlitev, nadaljnje izobraževanje,
vajeništvo ali pripravništvo.“ Poleg tega je sklenil, da ti ukrepi lahko dobijo
podporo Evropskega socialnega sklada (ESS) in da bi morale države članice
izkoristiti možnost financiranja subvencij za začasno zaposlovanje iz tega
sklada.
(17)     V sporočilu Komisije z
20. novembra 2012 „Ponovni razmislek o izobraževanju“[14]
je opisan prispevek EU k temu prizadevanju na področju izobraževanja.
Opredeljena so glavna vprašanja, povezana z reformo in učinkovitostjo
sistemov izobraževanja in usposabljanja – uskladitev ponujenih spretnosti trenutnim
in prihodnjim potrebam trga dela, spodbujanje odprtih in prožnih načinov
učenja in povečanje skupnih prizadevanj vseh zainteresiranimi
stranmi, tudi na področju financiranja.
(18)     V letnem pregledu rasti za
leto 2013[15]
je Komisija poudarila, da bi morale države članice zagotoviti prehajanje
mladih od izobraževanja k zaposlitvi ter vzpostaviti in izvajati programe
jamstva za mlade, s katerimi bi zagotovile, da vsi mladi pod 25. letom v štirih
mesecih po tem, ko prenehajo z izobraževanjem ali postanejo brezposelni,
prejmejo ponudbo za zaposlitev, nadaljnje izobraževanje, vajeništvo ali
pripravništvo. 
(19)     Jamstvo za mlade bi se moralo
izvajati s programom podpornih ukrepov in bi moralo biti prilagojeno
nacionalnim, regionalnim in lokalnim razmeram. Ti ukrepi temeljijo na šestih
sklopih: krepitev partnerskih pristopov, zgodnje posredovanje in aktiviranje,
podporni ukrepi za pomoč pri vključevanju na trg dela, uporaba
strukturnih sredstev EU, ocenjevanje in stalno izboljševanje programa ter hitro
izvajanje programa. Njihov cilj je preprečevanje osipa, spodbujanje
zaposljivosti in odpravljanje praktičnih ovir za zaposlovanje. Podpirati
jih je mogoče s strukturnimi skladi EU in jih je treba stalno spremljati
in izboljševati.
(20)     Učinkovito usklajevanje
in partnerstva na različnih področjih politike (zaposlovanje,
izobraževanje, mladi, socialne zadeve itd.) so bistvenega pomena za
povečanje kakovostnih možnosti za zaposlitev, vajeništvo in pripravništvo.
(21)     Programi jamstva za mlade
morajo upoštevati raznovrstnost in različna izhodišča držav
članic glede stopnje brezposelnosti mladih, institucionalne ureditve in
zmogljivosti različnih akterjev na trgu dela. Upoštevati bi morali tudi
razlike v javnih proračunih in finančnih omejitvah glede dodeljevanja[16].
V letnem pregledu rasti za leto 2013 Komisija ugotavlja, da bilo treba, če
je to mogoče, okrepiti in dati prednost naložbam v izobraževanje, ob tem
pa zagotoviti učinkovitost in uspešnost porabe. Posebno pozornost bi bilo
treba nameniti tudi vzdrževanju ali krepitvi obsega in učinkovitosti
zavodov za zaposlovanje ter aktivnih politik trga dela, kot so usposabljanje za
brezposelne in programi jamstva za mlade. Vzpostavitev takih programov je
pomembna na dolgi rok, vendar je za preprečevanje dramatičnih
učinkov gospodarske krize na trg dela potreben tudi kratkoročen odziv
–
PRIPOROČA, DA
DRŽAVE ČLANICE:
(1)                   
zagotovijo, da vsi mladi do 25. leta v štirih
mesecih po tem, ko postanejo brezposelni ali prenehajo s formalnim
izobraževanjem, prejmejo kakovostno ponudbo za zaposlitev, nadaljnje
izobraževanje, vajeništvo ali pripravništvo. 
Pri načrtovanju takega programa jamstva
za mlade države članice upoštevajo splošne vidike, npr. dejstvo, da mladi
niso homogena skupina s podobnimi socialnimi razmerami, ter načela
vzajemne obveznosti in potrebo po odpravljanju tveganja ciklov neaktivnosti.
Programi jamstva za mlade
temeljijo na naslednjih smernicah, prilagojenih nacionalnim, regionalnim in
lokalnim razmeram, ter upoštevajo spol in raznolikosti mladih, ki so jim
programi namenjeni:
Krepitev partnerskih
pristopov
(2)                   
opredelijo javne organe,
zadolžene za vzpostavitev in upravljanje programov jamstva za mlade ter
usklajevanje partnerstev na vseh ravneh in v vseh sektorjih;
(3)                   
s krepitvijo sodelovanja med
zavodi za zaposlovanje, ponudniki poklicnega usmerjanja, ustanovami za
izobraževanje in usposabljanje in službami za pomoč mladim ter z
učinkovito uporabo vseh ustreznih informacijskih kanalov zagotovijo, da
imajo mladi vse podatke o razpoložljivih storitvah in podpori;
(4)                   
okrepijo partnerstva med
delodajalci in zadevnimi akterji na trgu dela (zavodi za zaposlovanje,
različne upravne ravni, sindikati in zavodi za mlade) za spodbujanje
zaposlovanja, vajeništva in pripravništva za mlade;
(5)                   
vzpostavijo partnerstva med
javnimi zavodi in zasebnimi agencijami za zaposlovanje, službami za poklicno
usmerjanje in drugimi specializiranimi zavodi za mlade (nevladne organizacije,
mladinski centri in združenja), ki bodo pomagala olajšati prehod od
brezposelnosti, neaktivnosti ali izobraževanja k zaposlitvi;
(6)                   
zagotovijo dejavno sodelovanje
socialnih partnerjev na vseh ravneh pri oblikovanju in izvajanju politik,
namenjenih mladim; spodbujajo sinergije v okviru pobud za vzpostavitev
programov vajeništva in pripravništva:
(7)                   
zagotovijo, da bodo pri
oblikovanju in izvajanju programov jamstva za mlade sodelovali predstavniki
mladih in/ali mladinskih organizacij, da bodo storitve upoštevale potrebe
upravičencev, ter spodbujajo dejavnosti ozaveščanja,
Zgodnje posredovanje in
aktiviranje
(8)                   
razvijejo učinkovite
strategije obveščanja, da se mlade spodbudi k prijavi na zavode za
zaposlovanje, pri tem pa se osredotočijo na ranljive mlade, ki se
soočajo z več ovirami (npr. socialno izključenostjo,
revščino ali diskriminacijo), in mlade, ki niso niti zaposleni niti
vključeni v izobraževanje ali usposabljanje, ter upoštevajo njihova
različna okolja (zlasti revščino, invalidnost, nizko stopnjo
izobrazbe ali pripadnost etnični manjši/migrantski skupini);
(9)                   
za boljšo podporo mladim in
izboljšanje morebitne premajhne ozaveščenosti o obstoječih ponudbah
razmislijo o vzpostavitvi „informacijskih točk“, tj. organizacij, ki bi
zagotavljale usklajevanje med zadevnimi ustanovami in organizacijami, zlasti z
javnim organom, pristojnim za upravljanje programa jamstva za mlade, da se zagotovi
izmenjava informacij o mladih, ki prenehajo z izobraževanjem, zlasti tistih,
pri katerih obstaja tveganje, da ne bodo dobili zaposlitve ali nadaljevali z
izobraževanjem;
(10)               
zavodom za zaposlovanje in
drugimi partnerjem za pomoč mladim omogočijo, da čim prej zagotovijo
individualno usmerjanje in načrtovanje ukrepov, vključno s
prilagojenimi individualnimi programi podpore, ki temeljijo na načelu
vzajemne obveznosti;
Podporni ukrepi za
vključevanje na trg dela
Krepitev spretnosti
(11)               
osipnikom in nizkousposobljenim
mladim ponudijo programe za nadaljevanje izobraževanja in usposabljanja ali
prekvalificiranje, ki bodo zagotovili učno okolje, ki bo ustrezalo
njihovim potrebam in jim omogočilo pridobitev manjkajočih
kvalifikacij;
(12)               
zagotovijo, da vsi ukrepi v
okviru programa jamstva za mlade, namenjeni izboljšanju spretnosti in
kompetenc, pomagajo odpraviti obstoječo neskladnost med ponudbo in
povpraševanjem po spretnostih ter zadovoljiti potrebo po delovni sili, zlasti v
sektorjih zelenega gospodarstva, IKT in zdravstvenega varstva;
(13)               
zagotovijo, da bodo
prizadevanja za izboljšanje spretnosti in kompetenc vključevala znanja s
področja IKT in digitalne spretnosti, izboljšajo status strokovnega znanja
in kompetenc tako, da zagotovijo, da so učni programi in certifikacije na
področju IKT skladni s standardi in mednarodno primerljivi;
(14)               
spodbujajo šole (na primarni in
sekundarni stopnji izobraževanja), vključno s centri za poklicno
usposabljanje, in zavode za zaposlovanje, da mladim stalno zagotavljajo
usmerjanje na področju podjetništva in samozaposlitve, tudi s tečaji
podjetništva;
(15)               
zagotovijo, da bodo spretnosti,
znanja in kompetence, pridobljene z neformalnim in priložnostnim učenjem,
potrjene in priznane, pri čemer je treba upoštevati, da take spretnosti
izboljšajo možnosti iskalcev zaposlitve na trgu dela;
Ukrepi, povezani s
trgom dela
(16)               
zmanjšajo stroške dela, ki ne
spadajo v plačo, da se izboljšajo obeti glede zaposlovanja mladih;
(17)               
v skladu z veljavnimi pravili o
državni pomoči uporabijo ciljno usmerjene in dobro zasnovane subvencije za
plače in zaposlovanje ter s tem spodbujajo delodajalce, da mladim ponudijo
nove priložnosti, npr. z vajeništvom, pripravništvom ali delovno prakso, zlasti
za tiste, ki so najtežje zaposljivi;
(18)               
spodbujajo mobilnost delovne
sile z ozaveščanjem mladih o ponudbah za zaposlitev, pripravništva in
vajeništva ter podpori na različnih področjih v različnih
regijah in državah, npr. s službami in programi, kot je EURES, ki mlade
spodbujajo k mobilnosti in delu znotraj EU; zagotovijo, da je mladim, ki
najdejo zaposlitev na drugem območju ali v drugi državi članici, na
voljo ustrezna podpora pri prilagajanju na novo okolje;
(19)               
zagotovijo večjo
razpoložljivost podpornih storitev za ustanovitev podjetja, tudi s tesnejšim
sodelovanjem med zavodi za zaposlovanje ter ponudniki podpornih storitev za
podjetja in (mikro)financiranja;
(20)               
okrepijo mehanizme za podporo
mladim, ki opustijo programe aktiviranja in nimajo več dostopa do koristi
iz teh programov;
Uporaba strukturnih
skladov EU
(21)               
v naslednjem obdobju 2014–2020
čim bolje uporabijo finančne instrumente kohezijske politike za
podpiranje vzpostavljanja programov jamstva za mlade; v ta namen zagotovijo, da
se prednost in ustrezna sredstva namenijo podpiranju vzpostavljanja in
izvajanja zgoraj opisanih ukrepov, vključno z možnostmi financiranja
usmerjenih subvencij za začasno zaposlovanje iz Evropskega socialnega
sklada, ter kolikor je mogoče izrabijo razpoložljiva sredstva iz
programskega obdobja 2007–2013;
(22)               
v pogodbi o partnerstvu v
okviru priprav na obdobje 2014–2020 potrebno pozornost namenijo posebnim
ciljem, povezanim z izvajanjem programov jamstva za mlade, in v operacijskih
programih opišejo ukrepe, ki jih bodo podpirale v okviru ustreznih prednostnih
naložb Evropskega socialnega sklada, zlasti tiste na področju trajnostne
vključitve na trg dela mladih, ki niso niti zaposleni niti vključeni
v izobraževanje ali usposabljanje, ter podporne ukrepe za mlade podjetnike in
socialna podjetja skupaj z njihovim prispevkom k posebnim ciljem. 
Ocenjevanje in stalno
izboljševanje programov
(23)               
spremljajo in ocenijo vse
ukrepe in programe jamstva za mlade, da bi oblikovali več z dejstvi
podprtih politik in posredovanj na podlagi tega, kaj se je kje in zakaj
obneslo, ter tako zagotovijo učinkovito uporabo virov in dobro donosnost
naložb; stalno nadzirajo višino dodeljenih sredstev za vzpostavitev in
izvajanje jamstva za mlade, zlasti v okviru operativnih programov kohezijske
politike;
(24)               
na nacionalni, regionalni in
lokalni ravni spodbujajo dejavnosti vzajemnega učenja vseh strani,
vključenih v odpravljanje brezposelnosti mladih, da se izboljša
oblikovanje in izvedba prihodnjih programov jamstva za mlade; v celoti
uporabijo rezultate projektov, podprtih v okviru pripravljalnega ukrepa za
programe jamstva za mlade;
(25)               
okrepijo zmogljivosti vseh
zainteresiranih strani, tudi zadevnih zavodov za zaposlovanje, vključenih
v načrtovanje, izvajanje in ocenjevanje programov jamstva za mlade, da se
odpravijo vse notranje in zunanje ovire, povezane s politiko in načinom
razvijanja teh programov;
Izvajanje programov jamstva
za mlade
(26)               
čim prej izvedejo programe
jamstva za mlade in zagotovijo, da so ustrezno vključeni v prihodnje
programe, ki jih sofinancira EU, po možnosti od začetka večletnega
finančnega okvira za obdobje 2014–2020;
UGOTAVLJA, DA BO KOMISIJA:
Financiranje
(27)               
v skladu z ustreznimi
prednostnimi naložbami Evropskega socialnega sklada za programsko obdobje
2014–2020 spodbujala države članice, naj pri podpori vzpostavitvi in
izvajanju programov jamstva za mlade kot instrumenta politike za odpravljanje
brezposelnosti mladih in socialne izključenosti čim bolje izkoristijo
Evropski socialni sklad;
(28)               
podpirala načrtovanje
dejavnosti v okviru skladov skupnega strateškega okvira EU (Evropski socialni
sklad, Evropski sklad za regionalni razvoj, Kohezijski sklad, Evropski kmetijski
sklad za razvoj podeželja, Evropski sklad za pomorstvo in ribištvo),
vključno z vzajemnim učenjem, dejavnostmi mreženja in tehnično
pomočjo;
Dobre prakse
(29)               
v celoti izkoristila novi
program za socialne spremembe in inovacije, da bo zbrala primere dobre prakse
izvajanja programov jamstva za mlade na nacionalni, regionalni in lokalni
ravni;
(30)               
uporabila program „vzajemno
učenje“ evropske strategije zaposlovanja, da bo države članice
spodbudila k izmenjavi izkušenj in dobrih praks;
Spremljanje
(31)               
še naprej spremljala in v
okviru letnega delovnega programa evropske mreže javnih zavodov za zaposlovanje
redno poročala o napredku v zvezi z načrtovanjem, izvajanjem in
rezultati programov jamstva za mlade;
(32)               
spremljala izvajanje tega
priporočila in prek Odbora za zaposlovanje vzpostavila večstranski
nadzor nad izvajanjem programov jamstva za mlade v okviru evropskega semestra
ter analizirala učinek sprejetih politik in posameznim državam
članicam po potrebi izdajala priporočila;
Ozaveščanje
(33)               
podpirala dejavnosti ozaveščanja
o vzpostavitvi jamstva za mlade v državah članicah ter pri tem uporabila
evropski mladinski portal in zlasti sodelovala v informacijskih kampanjah tega
portala.
V Bruslju,
                                                                       Za
Svet
                                                                       Predsednik
[1]               Eurostat, glavni kazalniki delovne sile, desezonirani
četrtletni podatki; mladi so opredeljeni kot mlajši od 25 let, odrasli pa
kot starejši od 25 let.
[2]               COM(2012) 750, 28.11.2012.
[3]               Dodatne informacije na: http://ec.europa.eu/social/main.jsp?langId=sl&catId=88&eventsId=641.
[4]               Več informacij o stroškovni
upravičenosti izvajanja programov jamstva za mlade je na voljo v spremnem
delovnem dokumentu služb Komisije.
[5]               Eurofound (2012), NEETs –
Young people not in employment, education or training: Characteristics, costs and policy responses in Europe (Mladi, ki niso niti zaposleni niti vključeni v
izobraževanje ali usposabljanje: značilnosti,
stroški in odzivi politik v Evropi), Urad za publikacije Evropske unije,
Luxembourg.
[6]               Sklep Sveta 2010/707/EU – UL L 308, 24.11.2010,
str. 46.
[7]               Sklep Sveta 2005/600/ES – UL L 205,
6.8.2005, str. 21.
[8]               Smernice za politike zaposlovanja
(2008–2010) – Odločba Sveta 2008/618/ES – UL L 198, 26.6.2008,
str. 51.
[9]               P7-TA(2010) 0262, 6.6.2010.
[10]             UL C 191, 1.6.2011, str. 1.
[11]             COM(2012) 173, 18.4.2012.
[12]             COM(2012) 582, 10.10.2012.
[13]             Resolucija Evropskega parlamenta o
pobudi Priložnosti za mlade, 2012/2617(RSP), 24.5.2012.
[14]             COM(2012) 669, 20.11.2012.
[15]             COM(2012) 750, 28.11.2012.
[16]             Izdatki za jamstvo za mlade ne spadajo v kategorijo bruto
investicije v osnovna sredstva v nacionalnih računih.